en en en ml ml ml ml ml en en ml ml ml ml ml ml en en ml ml ml ml ml en en ml ml ml ml ml en ml ml ml ml ml ml ml ml ml ml ml ml ml ml ml ml ml el en en ml ml ml ml ml en en ceb en en ml ml ml ml ml ml en en ml ml ml ml ml en en ml ml ml ml ml ml ml ml ml ml ml ml ml ml ml ml ml ml ml ml ml ml ml ml ml fr ml en ml ml ml ml en en ml ml ml ml ml ml ml ml ml ml ml en ml ml ml ml ml ml ml ml ml ml ml ml ml ml ml pt en en ml ml ml ml ml ml en en ceb en en ml ml ml ml ml ml ml ml ml ml ml ml fr fr fr fr fr fr fr fr fr fr ml ml en en en en es ml en en en da en en ml ml ml ml ml ml ceb ml ml ml ml ml ml ml ceb ml cs en en cs da en en en cs cs da da en en cs cs en en en de da da en da cs cs en en cs cs da da cs en en cs en cs da en en en cs cs da en cs da en da en en en en en en en
ഈ മാസത്തെ ബന്ദിന്റെയും, ഹർത്താലിന്റെയും ക്വാട്ട കഴിഞ്ഞോ എന്നറിഞ്ഞിട്ടു വേണം നാട്ടിലേക്ക് വരാൻ ടിക്കറ്റ് ബുക്ക് ചെയ്യാൻ..ആഴ്ചയിൽ ഒരു വെള്ളിയിൽ പോലും ഓവർ ടൈം ചെയ്തു നടുവൊടിയുന്ന ഞങ്ങൾക്കൊരു ആശ്വാസത്തിന് ഇവിടെയുള്ള നിങ്ങളുടെയൊക്കെ പോഷക സംഘടനകളോട് പറഞ്ഞു വർഷത്തിൽ ഒരു ഹർത്താൽ എങ്കിലും തരപ്പെടുത്തി തന്നു സഹായിച്ചു കൂടെ .
പിന്നെ എന്തൊക്കെ പറഞ്ഞാലും ഒരു കാര്യത്തിൽ ഹർത്താല് കൊണ്ട് പ്രവാസിക്കൊരു ഗുണമുണ്ട്..കുട്ടികൾക്ക് സ്കൂളിൽ പോകണ്ട അവരോടു കുറച്ചു സംസാരിക്കാൻ പറ്റും. ഭാര്യ കുറച്ചു മയത്തിൽ സംസാരിക്കും കാരണം രാവിലെ സ്കൂളിലേക്ക് ഇവരെയൊക്കെ കെട്ടി ഒരുക്കി വിടാൻ തിരക്ക് കൂടി നിക്കുമ്പോൾ ഫോൺ ചെയ്തു കൊഞ്ചാൻ നിന്നാൽ നിങ്ങളുടെയല്ലേ മക്കൾ എന്ന് ഇടയ്ക്കിടയ്ക്ക് ഓർമിപ്പിക്കുന്ന ഭാര്യ ഹർത്താലിന്റെ അന്ന് അത്തരം ടെൻഷൻ ഇല്ലാത്തതു കൊണ്ടാവും നമ്മുടെ മക്കൾ എന്ന വാക്കു ഉപയോഗിക്കും..ഒരു അഭ്യർത്ഥന ഉള്ളത് പറ്റിയാൽ ഹർത്താലും പണിമുടക്കുകളുമൊക്കെ വെള്ളിയാഴ്ച തരപ്പെടുത്താൻ നോക്കുക അപ്പോൾ ഇവിടേം കുറച്ചു ഫ്രീ ആയിരിക്കും..
പെട്രോൾ വില വർദ്ധന, വിലക്കയറ്റം, രാഷ്ട്രീയ കൊലപാതകങ്ങൾ  അങ്ങിനെ ഇതുവരെ ഹർത്താൽ, പണിമുടക്ക്, ബന്ദ്‌ ഒക്കെ നടത്തി നിങ്ങൾ രാഷ്ട്രീയക്കാർ പരിഹരിച്ചു തന്ന കാര്യങ്ങളെ നന്ദിയോടെ സ്മരിച്ചു കൊണ്ട് നിർത്തുന്നു...
ജനങ്ങളുടെ മുന്നേറ്റത്തിനായി, ജനങ്ങളെ ബുദ്ധിമുട്ടിക്കാതെ, ജനങ്ങൾക്ക് വേണ്ടി നടത്തുന്ന സമരങ്ങളാണ് ജനകീയ സമരങ്ങൾ, അവയെ ജനങ്ങൾ എല്ലായ്‌പ്പോഴും അംഗീകരിച്ചിട്ടേയുള്ളൂ...
വലിയ വലിയ ആളുകളൊക്കെ അനവസരത്തിൽ എടുത്ത് പ്രയോഗിക്കുന്ന ചെറിയ ഡയലോഗുകളിൽ വിമർശനങ്ങൾ ഏറ്റു വാങ്ങി നിലംപരിശായിപോയിട്ടുണ്ട്..അതിൽ ഇപ്പോൾ അവസാനമായി എത്തിയിരിക്കുന്നത്  സുഗതകുമാരി ടീച്ചറാണ്.. അറിയപ്പെടുന്ന സാമൂഹിക പ്രവർത്തക, സാഹിത്യകാരി അങ്ങിനെ മലയാളികൾ അഭിമാനമായി കൊണ്ട് നടന്നതാണ് ടീച്ചറെ. പക്ഷേ എന്തോ ഉള്ളിലെ നന്മ വറ്റിയതു കൊണ്ടോ അതോ പ്രായത്തിന്റെ പ്രശ്നം കൊണ്ടോ എന്നറിയില്ല ടീച്ചർ അന്യ സംസ്ഥാന തൊഴിലാളികൾക്ക് നേരെ നടത്തിയ പരാമർശം ആരാധകരെ ശരിക്കും മുഖം ചുളുപ്പിച്ചു കളഞ്ഞു. ടീച്ചർക്ക് എന്ത് പറ്റി എന്നാണു ഇപ്പോൾ സോഷ്യൽ മീഡിയ ചർച്ചകൾ...അന്യ സംസ്ഥാന തൊഴിലാളികളുടെ കടന്നു വരവാണ് കേരളത്തിലെ പ്രധാന പ്രശ്നമെന്നും, ക്രിമിനൽ പശ്ചാത്തലമുള്ള, വിദ്യാഭ്യാസമില്ലാത്ത അവരുടെ കുടിയേറ്റം നമ്മളെ സാംസ്കാരികമായി വൻ ദുരന്തത്തിലേക്ക് എത്തിക്കുമെന്നും, അവരിൽ പലരും ഇവിടെ വിവാഹം ചെയ്തു ഇവിടത്തുകാരായി മാറുമെന്നുമൊക്കെ, ടീച്ചറിന്റെ വാക്കുകൾ അല്പം കടന്നു പോയി.
ടീച്ചർ മറന്നു പോയ ചില കാര്യങ്ങൾ പറയാതെ വയ്യ. ഇന്ന് കേരളത്തിന്റെ വരുമാനത്തിന്റെ നല്ലൊരു ഭാഗം പ്രവാസികളിൽ നിന്നാണ് വരുന്നത്. അത് ഗൾഫ്, യൂറോപ്യൻ രാജ്യങ്ങൾ, അമേരിക്ക ഇതിനോടൊപ്പം ഇന്ത്യയിലെ തന്നെ ഡൽഹി, മുംബൈ, ചെന്നൈ, തുടങ്ങിയ പ്രധാന നഗരങ്ങളിൽ ഉള്ളവർ ഉൾപ്പെടെയുള്ളവരുടെ അദ്വാനത്തിൻറെ ഭാഗമാണ്. ഈ രാജ്യങ്ങളിൽ അല്ലെങ്കിൽ സംസ്ഥാനങ്ങളിൽ ആരെങ്കിലും ഇങ്ങിനെ ഒരു പ്രസ്താവന ഇറക്കിയാൽ അതിന്റെ പേരിൽ ആരെങ്കിലും ഒരു ആയുധമെടുത്താൽ എന്ത് സംഭവിക്കുമെന്ന് കുറച്ചു വർഷങ്ങൾക്ക് മുൻപ് മുംബൈ നഗരത്തിലേക്കു നോക്കിയാൽ മനസിലാവും..
നമുക്ക് പണി എടുക്കാൻ മടി തുടങ്ങിയതു മുതലാണ്  അവരെ നമ്മൾ  ആശ്രയിക്കാൻ തുടങ്ങിയത്. പിന്നെ ക്രിമിനൽ പശ്ചാത്തലത്തെ കുറിച്ച് പറയുകയാണെങ്കിൽ..തൊഴിൽ തേടി വിദേശ രാജ്യങ്ങളിൽ എത്തുന്ന നമ്മുടെ നാട്ടുകാർ വണ്ടി ഓടിക്കുമ്പോൾ പോലും ഒരു വരയിൽ നിന്നും അപ്പുറത്തേക്കോ ഇപ്പുറത്തേക്കോ പോകാതെ അത്രയും ശ്രദ്ധയോടെ അവിടെ വണ്ടി ഓടിക്കുന്നു എങ്കിൽ അവിടത്തെ കർശന നിയമങ്ങളും, ആ നിയമങ്ങൾ പാലിക്കപ്പെടുന്നുണ്ടോ എന്ന് കൃത്യമായി നിരീക്ഷിക്കുന്ന   ഉദ്യോഗസ്ഥ വൃന്ദങ്ങളും ഉള്ളത് കൊണ്ടാണ്. അതാണ് നമ്മളും  ചെയ്യേണ്ടത്.. പിന്നെ വിവാഹം കഴിക്കുന്നത് മലയാളി പ്രണയിക്കാത്ത, വിവാഹം കഴിക്കാത്ത  ഏതു രാജ്യക്കാരി ഉണ്ട്, ഏതു സംസ്ഥാനക്കാരി ഉണ്ട് ഒരുവിധം സ്ഥലങ്ങളൊക്കെ നമ്മൾ കവർ ചെയ്തിട്ടുണ്ട് അക്കാര്യത്തിൽ. അത് പോലെ തന്നെയാണ് ഇതും വിവാഹം, പ്രണയം എന്നൊക്കെ പറയുന്നത് ആരോട് വേണം എന്ന് തീരുമാനിക്കുന്നത് ഒരു വ്യക്തിയുടെ അവകാശമല്ലേ. ആരും ഭീഷണിപ്പെടുത്തി കല്യാണം കഴിപ്പിക്കുന്നില്ലല്ലോ...
മനുഷ്യൻ  ഉപജീവനത്തിന് കൂടുതൽ മെച്ചപ്പെട്ട സ്ഥലങ്ങൾ അന്വേഷിച്ചു നടന്നു കൂടുതൽ മെച്ചമുള്ളിടത്ത് അവൻ സ്ഥിരതാമസമാക്കി, ഇണയെ കണ്ടെത്തി, കുടുംബങ്ങൾ ഉണ്ടാക്കി, തന്റെ വംശത്തെ അഭിവൃദ്ധി ചെയ്തു..ഇതാണല്ലോ അവന്റെ ചരിത്രം ഇപ്പോഴല്ലേ  ജാതിയും, മതവും, ഭാഷയും, വർണവും, അതിരുകളുമൊക്കെ  തിരിച്ചു സ്വയം അവൻ തന്നെ തടവറയിലാക്കിയത്...
രണ്ടു ദിവസമായി ട്രോളന്മാർ അനുശ്രീക്കും, മുട്ട പഫ്സിനും പിന്നാലെയാണ്..കാര്യം അന്വേഷിച്ചപ്പോഴാണ് അറിഞ്ഞത്. തിരുവനന്തപുരം അന്താരാഷ്ട്രാ വിമാനത്താവളത്തിൽ ഒരു പഫ്സിന് 250 രൂപ, ഒരു കട്ടൻ ചായ 80 രൂപ, ഒരു കാപ്പി 250 മൊത്തത്തിൽ രണ്ടു പഫ്‌സും, കാപ്പിയും കുടിച്ച അനുശ്രീക്കും സുഹൃത്തിനും കിട്ടിയത് 680 രൂപ ബിൽ. തേക്കാം പക്ഷെ മനുഷ്യരെ ഇങ്ങിനെ തേച്ചു ഒട്ടിച്ചു കളയരുത്..അറിയാതെ എങ്ങാനും ഒരു പ്രവാസിക്ക് തല ചുറ്റൽ വന്ന് ഒരു ചായ വാങ്ങിച്ചു കുടിക്കാൻ ആ ഭാഗത്തേക്ക് ഒന്നും പോയേക്കരുത് കേട്ടോ.  കാരണം വില കേട്ടാൽ നിങ്ങള് ഞെട്ടും. കേരളത്തിലെ അറിയപ്പെടുന്ന സ്റ്റാർ ഹോട്ടലുകളിൽ ഒന്നും ഈ റേറ്റ് ഇല്ല..ഇനി ഏതെങ്കിലും അന്താരാഷ്ട്ര വിമാനത്താവളങ്ങളിൽ ഈ നിരക്ക് ഉണ്ടോന്നു ചോദിച്ചാൽ വല്യ പിടിയില്ല...
എല്ലാരും കൂടെ പ്രവാസികളെ പിഴിയുന്നു എന്ന് പറയുമ്പോൾ നിങ്ങള്ക്ക് തോന്നും വെറുതെയാണെന്നു..ഇതും അതിന്റെ ഭാഗമാണ്. ഇനി വിമാനത്താവള അധികൃതർ പറയുന്നത്.. ആ പഫ്സിൽ വച്ചിരിക്കുന്ന മുട്ട ഒരു പ്രത്യേകതരം കോഴിയുടേതാണ് വർഷത്തിൽ ഒരിക്കലേ ആ കോഴി മുട്ടയിടൂ..അതിനും യു.എൻ. സുരക്ഷാ സമിതി അംഗങ്ങൾ ആ കോഴിടെ ചന്തിക്കു 24 മണിക്കൂർ കാവൽ നിൽക്കുന്നുണ്ട്..ആ മുട്ട വാങ്ങിയാണ് പഫ്സ് ഉണ്ടാക്കുന്നത്..അതാണ് ഈ റേറ്റ്. അപ്പോൾ കട്ടൻ ചായക്കോ..അതിനു കാരണം ഉയരം കൂടുന്തോറും രുചിയും അതിനു അനുസരിച്ചു വിലയും കൂടും. ഫ്ലൈറ്റ് ഒക്കെ എന്ത് മാത്രം പൊക്കത്തിലാ പറക്കുന്നത്..പിന്നെ കാപ്പി ആമസോൺ കാടുകളിൽ  പ്രേത്യേകം വിളയുന്ന കാപ്പിക്കുരു അവിടെ വിമാനത്തിൽ പോയി പറിച്ചു കൊണ്ട് വന്ന് പൊടിച്ചാണ് കാപ്പി ഉണ്ടാക്കുന്നത്...
നമിച്ചു നിങ്ങളെയൊക്കെ..കത്തി എന്ന് കേട്ടിട്ടുണ്ട്..നിങ്ങള് കത്തിയും, കൊടുവാളും ഒന്നുമല്ല..ശരിക്കും മെഷീൻ ഗൺ തന്നെയാണ്...
വെള്ളം, വൈദ്യുതി, വീട്, വാഹനം, ഭക്ഷണം, വസ്ത്രം, ഇപ്പോൾ ഇന്റർനെറ്റ് അങ്ങിനെ വികസനത്തിന്റെയും, നിത്യ ജീവിതത്തിന്റെയും ഭാഗമായ എല്ലാം കൂടുതലോ കുറച്ചോ അനുഭവിക്കാൻ നമുക്ക് ആവുന്നുണ്ട്..എന്നാൽ ഇതിൽ പലതും കൃത്യമായി കിട്ടാത്ത, പൂർണമായും എത്തിപ്പെടാത്ത എത്രയോ ഗ്രാമങ്ങൾ ഇന്നും നമ്മുടെ നാട്ടിൽ ഉണ്ട് അവരുടെ ബുദ്ധിമുട്ടുകൾ പ്രയാസങ്ങൾ ഇതൊക്കെ ആലോചിക്കുമ്പോൾ നമ്മളൊക്കെ ജീവിതത്തിൽ അനുഭവിക്കുന്ന പല നിസ്സാര പ്രശ്നങ്ങളിലെ ടെൻഷനൊക്കെ എടുത്ത് കിണറ്റിൽ ഇടേണ്ടതാണ്...
ഈ ചിത്രത്തിൽ കാണുന്നത് ഒഡീഷയിലെ  കൻഷാരിഗാല എന്ന ഗ്രാമത്തിലെ സംബാരു പ്രഷാക് എന്ന യുവാവിനെയാണ്. അദ്ദേഹം ഗർഭിണിയായ ഭാര്യ ബംഗാരിയെ  ചുമന്നു ആംബുലൻസിനു അടുത്ത് എത്തിക്കുകയാണ്. വിളിച്ചു പറഞ്ഞ ആംബുലൻസ് രണ്ടു മണിക്കൂറിനു ശേഷം ഏതാണ്ട് ഒരു കിലോമീറ്റർ അപ്പുറത്തു എത്തി നിൽപ്പുണ്ട് അവിടേക്കാണ് ഈ യാത്ര..അവിടെ നിന്ന് പ്രാഥമിക ചികിത്സാ കേന്ദ്രത്തിൽ എത്തിക്കണം..
ഇങ്ങിനെയുള്ള ഗ്രാമങ്ങൾ ഏറെയുണ്ട് എങ്കിലും ഇതിൽ ശ്രദ്ധിക്കേണ്ട മറ്റൊരു കാര്യമുണ്ട് ഒരു വികസനവും എത്തിയിട്ടില്ല എങ്കിലും അവരുടെ സ്നേഹബന്ധങ്ങൾക്ക്‌ അത്രയേറെ ആഴമുണ്ട്..അത് കൊണ്ടാണല്ലോ ഭാര്യയെ ഇങ്ങിനെ ചുമന്നു നടക്കാൻ അയാൾക്ക്‌ മനസ് വന്നത്. ഭാര്യ എന്നല്ല, മാതാപിതാക്കൾ ആയാലും, മക്കൾ ആയാലും അവർ ഇങ്ങിനെയൊക്കെ തന്നെ ചെയ്യും...പക്ഷെ വികസനത്തിന്റെ എല്ലാ മേഘലകളും അനുഭവിക്കുന്ന നമ്മളിൽ പലരും  ബന്ധങ്ങളുടെ ഊഷ്മളമായ സ്നേഹം അനുഭവിക്കുന്നില്ല എന്നല്ല അതിനുള്ള സമയം കണ്ടെത്തുന്നില്ല....
എന്തൊക്കെ പറഞ്ഞാലും ഭക്ഷണം, ചികിത്സ, ഗതാഗതം ഇതിത്രയുമെങ്കിലും യഥാസമയത്ത് കിട്ടുന്ന രീതിയിൽ ഇവരുടെ ജീവിതങ്ങളെ എത്തിക്കേണ്ടതാണ്.. അത് എന്നാവും????
നീ ഇവിടെ ഇരിക്ക്.അച്ഛൻ മോൾക്ക് ഒന്ന് രണ്ടു കാര്യങ്ങൾ പറഞ്ഞു തരാം അത് കാണാതെ പഠിച്ചു വയ്ക്കണം കേട്ടോ....
ആരെങ്കിലും മോളോട് അപമര്യാദയായി പെരുമാറുകയോ, ശാരീരികമായി ഉപദ്രവിക്കാൻ ശ്രമിക്കുകയോ ചെയ്താൽ മോൾ എങ്ങിനെ നിലവിളിക്കും....
എന്നെ രക്ഷിക്കൂ, എന്നെ രക്ഷിക്കൂ എന്ന്....
ഇനി അത് വേണ്ട, പകരം, മുച്ചേ ബച്ചാവോ, മുച്ചേ ബച്ചാവോ അല്ലെങ്കിൽ കാപ്പാത്തുങ്കോ, കാപ്പാത്തുങ്കോ എന്ന് വിളിക്കണം...
ങേ, എന്താ അച്ഛാ ഇതിന്റെ അർത്ഥം.
എന്നാൽ പിന്നെ നമ്മുടെ നാട്ടിൽ അത് മലയാളത്തിൽ വിളിച്ചാൽ പോരെ....
അതിനിപ്പോൾ നമ്മുടെ നാട്ടിൽ മലയാളി എവിടെ ഇരിക്കുന്നു. ബംഗാളികളും, തമിഴരുമൊക്കെയല്ലേ ഉള്ളത്.. സ്ത്രീ പീഡനത്തിന് പെടുന്നതും  അവന്മാരു തന്നെ, രക്ഷിക്കാനും ഇനി   അവന്മാര് തന്നെ വരേണ്ടി വരും...ഇനി ഇപ്പോൾ വന്നില്ലെങ്കിലും അവന്റെയൊക്കെ ഭാഷ കുറച്ചെങ്കിലും വശം ഉള്ളത് കൊണ്ട് ഈ കയറി പിടിക്കുന്നവനു ഒരു സഹതാപം തോന്നി വെറുതെ വിട്ടാലോ..
നിങ്ങൾ എന്ത് പൊട്ടത്തരമാണ് മനുഷ്യാ മോൾക്ക് പറഞ്ഞു കൊടുക്കുന്നത്? ഈ നാട്ടിൽ അതിനൊക്കെ ആളുകൾ  ഉണ്ട്...
ഓഹ് കുറെ ഉണ്ട്. എടി ഇവിടുള്ളവർക്കു  മൊബൈലിൽ നിന്നും ലാപ്ടോപ്പിൽ നിന്നും തല ഉയർത്താൻ നേരമില്ല പിന്നെയാ രക്ഷിക്കാൻ വരുന്നത്. ..സമയം ഉള്ള ഒന്നോ രണ്ടോ എണ്ണം ആണെങ്കിൽ അവരൊക്കെ  സദാചാരം സംരക്ഷിക്കുന്നവരാ., അവരാണെങ്കിലോ വല്ലടത്തും പെണ്ണും ആണും ചേർന്ന് പോകുന്നുവെങ്കിൽ മാത്രേ ഇടപെടൂ, അല്ലാത്ത ഒരു കേസും അവർ അറ്റൻഡ് ചെയ്യില്ല..പിന്നെ ആകെ കിട്ടുന്ന ഒരു സഹായം എല്ലാം കഴിഞ്ഞിട്ട് ഫേസ് ബുക്കിൽ കാര്യമായിട്ട് ചർച്ച ചെയ്യും..അത് കൊണ്ടാ മോള് ഇതൊക്കെ പഠിച്ചു വയ്ക്കണം എന്ന് പറഞ്ഞത്...
ഓ, നിങ്ങൾ എന്തെങ്കിലും പറഞ്ഞിരിക്ക് ഞാൻ പോണു, ആ ഗോവിന്ദ ചാമിക്കെതിരെ രണ്ടു കമന്റ്സ് ഇടട്ടെ ഇല്ലെങ്കിൽ നാട്ടുകാര് എനിക്ക് ഇതിലൊന്നും ചോര തിളയ്ക്കില്ല എന്ന് കരുതും....
Posted by Sajeed Noohkhan at 01:13 No comments:
Monday, 19 September 2016
സഖാവ് എന്ന കവിത ആരുടെ സ്വന്തമെന്നു ഇരുവർ അവകാശം ഉന്നയിച്ചെങ്കിലും അവസാനം അത് സാമിന്റെതാണ് എന്നങ്ങു ഉറപ്പിച്ചു പലരും..പക്ഷെ ഇപ്പോൾ സാം പുതിയൊരു വിവാദത്തിനു തിരി കൊളുത്തിയിരിക്കുന്നു തന്റെ പുതിയ കവിതയിലൂടെ..ബലാത്സംഗത്തിന് ഇരയായ ഒരു യുവതി തന്നെ ബലാത്സംഗം ചെയ്തവനെ പ്രണയിക്കുന്നു അതാണ് കവിതയുടെ ഇതിവൃത്തം.. കവി ഭാവനകൾക്ക് അതിരുകളില്ല എന്നത് ഒരു വശം സമ്മതിച്ചു കൊടുക്കുമ്പോഴും കവികൾക്ക് സമൂഹത്തോട് ചില ഉത്തരവാദിത്വങ്ങൾ കൂടെ ഉണ്ടെന്നു വിശ്വസിക്കുന്നത് കൊണ്ട് തന്നെ ഈ ആശയത്തോട് യോജിക്കാൻ പ്രയാസകരമാണ്..പ്രത്യേകിച്ചും ഗോവിന്ദ ചാമികൾ വളർന്നു വരുന്ന ഈ കാലഘട്ടത്തിൽ..
ഒരു കവി എന്ന നിലയിൽ താങ്കൾക്കു സ്‌ത്രീകളെക്കുറിച്ചു എന്തറിയാം..തന്റെ അനുവാദമില്ലാതെ ശരീരത്തിലേക്ക് പടർന്നു കയറി വേദനിപ്പിച്ചു കടന്നു പോകുന്ന പുരുഷനെ ഒരു സ്ത്രീ പ്രണയിക്കും എന്ന അറിവിൽ താങ്കൾ എങ്ങിനെ എത്തിപ്പെട്ടു.ഭോഗം ഒരു വംശത്തിന്റെ നില നിൽപ്പിനു അനിവാര്യമാണ്..അതിനെ ഒരു സുഖകരമായ അനുഭൂതിയാക്കി ദൈവം മാറ്റിയത് അങ്ങിനെ അല്ലായിരുന്നെങ്കിൽ ആരും അതിനു വേണ്ടി മിനക്കെടാതെ ആവുകയും ഒരു പരിധിയിൽ കൂടുതൽ ഒരു വംശവും നിലനിൽക്കില്ല എന്ന ദീർഘമായ ചിന്ത കൊണ്ടാണ്..പ്രണയം കൊണ്ട് ഒട്ടിച്ചേരുന്ന രണ്ടു ശരീരങ്ങൾക്കിടയിലെ സുഖകരവും പവിത്രവുമായ ആ അനുഭൂതിയെ നോവിച്ചു സമ്മാനിക്കുന്ന ഒരുവനോട് ഒരു പെൺകുട്ടിക്ക്  പ്രണയം തോന്നുമോ?
ഇന്നത്തെ ജനറേഷനിൽ അങ്ങിനെ സംഭവിക്കും എന്ന് വാദിക്കാനും താങ്കൾക്കു കഴിയില്ല..കാരണം എത്രയൊക്കെ ജോളി ആയിട്ട് നടന്നാലും  വ്യക്തമായ തെളിഞ്ഞ ചിന്താഗതിയും, തന്റെ സ്വകാര്യതകളെ മറ്റുള്ളവരും മാനിക്കണം എന്ന് വ്യക്തമായ കാഴ്ചപ്പാടുള്ളവരാണ് ഇന്നത്തെ ആണും പെണ്ണും..അത് ഭോഗത്തിലായാലും, ജീവിതത്തിലായാലും അവരുടെ സ്വകാര്യതകളെ അവർ സൂക്ഷിക്കാൻ ശ്രമിക്കാറുണ്ട് അതിലേക്കു മറ്റൊരാളുടെ അതിക്രമിച്ചുള്ള കടന്നു കയറ്റത്തെ അവർ ഒരിക്കലും ഇഷ്ടപ്പെടുമെന്നു തോന്നുന്നില്ല...
ഇതൊക്കെ എന്റെ കാഴ്ചപ്പാടാണ്, കവി ഭാവനയുമായി യോജിക്കുന്നവർ ഉണ്ടാവാം..അത് അവരുടെ സ്വകാര്യതയല്ലേ...എന്നാലും എഴുത്തുകാർ കുറച്ചു കൂടി സമൂഹത്തോട്  ഉത്തരവാദിത്വം കാണിക്കണം എന്ന് അപേക്ഷയെ ഉള്ളൂ ...
Posted by Sajeed Noohkhan at 03:55 No comments:
Friday, 16 September 2016
Posted by Sajeed Noohkhan at 11:13 No comments:
Wednesday, 14 September 2016
അറബിയും, സദ്യയും, പിന്നെ ഞാനും..
അറബിയും, സദ്യയും, പിന്നെ ഞാനും..
ഓണമായിട്ടു അറബി ചെക്കന് വല്ലതും ഉണ്ടാക്കി കൊടുക്കണം..എന്തു കൊടുക്കും. സദ്യ ഒന്നും അവൻ അടങ്ങി ഇരുന്നു കഴിക്കില്ല..തോന്നുന്ന സ്ഥലത്തു വണ്ടി നിർത്തി കിട്ടുന്ന സ്ഥലത്തു നിന്ന് ബർഗറും സാൻഡ്വിച്ചും കഴിക്കുന്നവനെ അടക്കി ഇരുത്തി സദ്യ കഴിപ്പിക്കുക എന്നത് പെട്രോൾ വില കുറയ്ക്കുക എന്നത് പോലെ അസാധ്യമായ കാര്യമാണ്..പിന്നെന്തു ചെയ്യും..ഒരു കാര്യം ചെയ്യാം അവിയൽ ഉണ്ടാക്കി കൊടുക്കാം പച്ചക്കറി അവൻ കഴിക്കും, പിന്നെ ഒരു പായസവും..സംഗതി തീരുമാനിച്ചു...സ്കെയിൽ വച്ച് അളന്നു ഭംഗിയാക്കി പച്ചക്കറി മുറിച്ചു..കൃത്യമായ അളവൊക്കെ കാണുമ്പൊൾ അവനൊന്നു ഞെട്ടട്ടെ അതായിരുന്നു മനസ്സിൽ. എല്ലാം റെഡിയാക്കി അവനെ വിളിച്ചു കൊടുത്തു..എന്നിട്ടു അറിയാവുന്ന ഭാഷയിൽ, ആംഗ്യവും, അല്പം മുറി അറബിയും, മുറി ഇംഗ്ലീഷും ചേർത്ത് മാവേലിയെക്കുറിച്ചും,  ഓണത്തെ കുറിച്ചും രണ്ടു വാക്കു പറഞ്ഞു..
എല്ലാം കേട്ടു. അവൻ മുഖത്ത് നോക്കി ഒന്ന് ആക്കി ചിരിച്ചു..അത് രണ്ടും കഴിച്ചു..സീൻ..സംഭവമൊക്കെ കൊള്ളാം..പക്ഷെ നിന്റെ ജോലി പോലെ തന്നെ നിനക്ക് ഒരു ചുക്കും അറിയുകയുമില്ല, ഞാനൊന്നു ഞെട്ടി..ഇത്രേം കഷ്ടപ്പെട്ട് ഇതൊക്കെ ഉണ്ടാക്കി കൊടുത്തിട്ടു ഇവൻ എന്താ പറയുന്നത്..കാര്യം വലിയ കുക്ക് ഒന്നും അല്ലെങ്കിലും ഉണ്ടാക്കിയതൊന്നും തെറ്റില്ല എന്ന വിശ്വാസം ഉണ്ട്..അതും അവിയലും പായസവും കണ്ടിട്ടില്ലാത്ത ഇവന് ഒരിക്കലും അതിന്റെ കുറ്റം പറയാൻ കഴിയില്ല എന്ന ആത്മവിശ്വാസം ഉണ്ടായിരുന്നു...
അവൻ ക്ലാസ് എടുക്കാൻ തുടങ്ങി..അവിയൽ നീ അടുപ്പത്ത് ഇട്ടിട്ടു വേറെ എവിടെയോ പോയി. അതാണ് ഇതിലെ വെള്ളമൊക്കെ വറ്റി ഇങ്ങിനെ ആയതു, അത് പോലെ പായസം ഇതിൽ ഒരു സാധനം നീ ചേർത്തിട്ടില്ല അതാണ് ഇത് ഇങ്ങിനെ വെളുത്ത് ഇരിക്കുന്നത്..ഇതെല്ലാം പോട്ടെ നിനക്ക് ഓണത്തെക്കുറിച്ചു ഒന്നും അറിയില്ല..ഇതൊക്കെ അറിയണമെങ്കിൽ നിന്റെ കൂടെ ഉള്ള മനോജിനെ വിളിച്ചു ചോദിക്കു അവൻ ഉണ്ടാക്കിയതൊക്കെ കഴിച്ചു ഓണത്തെ കുറിച്ച് അവൻ പറഞ്ഞതും കേട്ടിട്ടാ വന്നതെന്ന് പറഞ്ഞു വണ്ടിയെടുത്തു അവൻ ഒരു പോക്ക്..
പ്ലിങ്ങിയ ഞാൻ ഫോൺ എടുത്ത് മനോജിനെ വിളിച്ചു..അവൻ എന്ത് കൊടുത്തു അറബി ചെക്കന് എന്ന് ചോദിച്ചു..അവൻ സാമ്പാറും, അട പ്രഥമനുമാണ് കൊടുത്തത് പോരാത്തതിന് അവൻ വാമന ജയന്തിയെക്കുറിച്ചും പറഞ്ഞു..പോരെ പൂരം. സാമ്പാറു വേറെ, അവിയൽ വേറെ, പാൽപ്പായസം വേറെ, അടപ്പായസം വേറെ, എന്നൊക്കെ വിളിച്ചു പറഞ്ഞു മനസിലാക്കി കൊടുക്കണമെന്നുണ്ട്..പക്ഷെ എന്റെ അറബി കൊണ്ട് അതൊക്കെ പറഞ്ഞാൽ ഞാൻ തിന്നത് ദഹിച്ചു പോകുമെന്ന് കരുതി വേണ്ടെന്നു വച്ച്...പുല്ലു പോട്ടെ..
Posted by Sajeed Noohkhan at 14:19 No comments:
Saturday, 10 September 2016
ഇവർക്കെന്താ മെഡൽ കളഞ്ഞു കിട്ടുന്നതാണോ? അതോ അതിനു വിലയില്ലേ?..
പാരാലിംബിക്സിൽ ഇന്ത്യ ഒരു സ്വർണവും, ഒരു വെങ്കലവും നേടി..പലരും ഇതെന്താണ് സംഭവം എന്ന് ആലോചിക്കുന്നുണ്ടാവും..ശാരീരികമായ അവശതകൾ ഉള്ളവരുടെ ഒളിമ്പിക്‌സാണ് ഇത്. ഇത്തവണ ഒളിമ്പിക്സ് നടന്ന റിയോയിൽ വച്ച് തന്നെയാണ് ഇതും നടന്നത്..
ഒളിമ്പിക്സിന് വേണ്ടി എഴുതി കൂട്ടിയ  മാധ്യമങ്ങളും, സോഷ്യൽ മീഡിയകളും, കോടികൾ വാരി വിതറിയവരുമൊക്കെ ഇവരെ അറിയില്ല..ചില മാധ്യമങ്ങളിൽ ആരും കാണാത്ത ഒറ്റ കോളം വാർത്തയായി ഇവർ ഒതുങ്ങി. എന്തിനാണ് ഈ വിവേചനം....ശരിക്കും ഇവരല്ലേ  താരങ്ങൾ..ശാരീരികമായ വൈകല്യങ്ങളെ മാനസികമായ ബലം കൊണ്ട് നേരിട്ട് ഇവർ നേടുന്ന മെഡലുകൾ മറ്റെന്തു വിജയത്തെക്കാളും   ഏറെ തിളക്കമുള്ളതല്ലേ.  ഇന്ത്യക്കു വേണ്ടി പുരുഷന്മാരുടെ ഹൈ ജമ്പിൽ മാരിയപ്പൻ തങ്കവേലു ഗോൾഡ് മെഡൽ നേടി..അതെ ഇനത്തിൽ തന്നെ ഇന്ത്യയുടെ വരുൺ സിംഗ് ഭട്ടി വെങ്കലവും നേടി..
ഒന്ന് കയ്യടിച്ചു പ്രോത്സാഹിപ്പിക്കൂ കൂട്ടുകാരെ..കോടികൾ ഒന്നും കൊടുക്കാൻ ഒരു ആളും മുന്നിൽ വരുമെന്ന് തോന്നുന്നില്ല..കാരണം വലിയ മേള താളങ്ങൾ ഒന്നും ഇല്ലാതെയാണ് ഇവർ പങ്കെടുക്കുന്നതും, മെഡലുകൾ നേടുന്നതും അത് കൊണ്ടു തന്നെ  കോടികൾ കൊടുത്താലും വലിയ പരസ്യമൊന്നും കിട്ടില്ല എന്ന് അവർക്കറിയാം..കാശൊന്നും തരാൻ ഇല്ലെങ്കിലും, നിങ്ങളുടെ മികച്ച പ്രകടനത്തിന്, മനോബലത്തിന് എല്ലാറ്റിലുമുപരി ഓരോ ഇന്ത്യക്കാരനും അഭിമാനിക്കാൻ അവസരം ഒരുക്കി തന്നതിന് ഞങ്ങളുടെ അഭിവാദ്യങ്ങൾ, സല്യൂട്ട്...
Posted by Sajeed Noohkhan at 00:59 No comments:
Friday, 9 September 2016
സാറേ ഒരു കഥയുണ്ട്..സിനിമയാക്കാൻ പറ്റിയ കഥയാണ് ഒരുപാട് വൈകാരിക മുഹൂർത്തങ്ങൾ ഇതിലുണ്ട് ...
നല്ല കഥയാണെങ്കിൽ ഞാൻ സംവിധാനം ചെയ്യാം..നീ കഥ പറയ്‌...
നായകന് തെരുവിൽ നിന്നും ഒരു കോഴി കുഞ്ഞിനെ കിട്ടുന്നു. അവൻ അതിനെ ഒരുപാട് സ്നേഹിച്ചു, ലാളിച്ചു, കൊഞ്ചിച്ചു വളർത്തുന്നു...
ദിവസങ്ങൾ കഴിഞ്ഞു ഇവൻ വളർന്നു കൂടെ കോഴിക്കുഞ്ഞു വളർന്നു ഒരു അടിപൊളി പിടക്കോഴിയായി..ഇവര് തമ്മിലുള്ള ഇരിപ്പു വശവും, സ്നേഹവും കണ്ടിട്ട് അവന്റെ കാമുകി ഇവനെ ഉപേക്ഷിച്ചു പോകും..
ങേ, നീ എന്തോന്നെടേയ് പറയുന്നത്...
ഛെ, സാറേ തെറ്റിദ്ധരിക്കരുത്..ഇതിൽ പ്രകൃതി വിരുദ്ധം ഒന്നുമില്ല..ഈ കോഴി 24 മണിക്കൂറും ഇവന്റെ കൂടെയാണ്, കാമുകി ഒരുങ്ങി കെട്ടി വരുന്ന നേരത്ത് ഒന്നുകിൽ കോഴി വസന്ത വന്ന കോഴിയെകൊണ്ട് നായകൻ മൃഗാശുപത്രിയിൽ പോയിട്ടുണ്ടാവും, അല്ലെങ്കിൽ കാമുകി കാലു വയ്ക്കുന്നിടത്തോക്കെ കോഴി കാഷ്ട്ടം..സഹികെട്ട് അവള് പറയും ഒന്നുകിൽ നീ കോഴിയുടെ കൂടെ ജീവിക്കു അല്ലെങ്കിൽ എന്റെ കൂടെ എന്ന് പറഞ്ഞാണ് ഇറങ്ങി പോകുന്നത്..
ഓഹ് , അത് ശരി എന്നിട്ടു എന്തായി...
അങ്ങിനെ ഇരിക്കെ ഈ കോഴി ഒരു മുട്ട ഇടും..ആദ്യത്തെ മുട്ട, അവനു ഒടുക്കത്തെ സന്തോഷം, അവിടെ നമുക്കൊരു പാട്ടു വയ്ക്കണം കേട്ടോ സാറേ..
ഒരു മുട്ട എന്ന് പറഞ്ഞാൽ അവളുടെ കുഞ്ഞാണ് എന്ന് അവൻ ചിന്തിക്കുന്നു.., ആ സന്തോഷത്തിൽ മതിമറന്നു അത് അട വച്ച് വിരിയിക്കാനായി അവൻ സൂക്ഷിച്ചു വച്ചു....
കൊള്ളാല്ലോ, ബാക്കി കൂടെ പറ...
ഇപ്പോഴാണ് വില്ലൻ പ്രവേശിക്കുന്നത് ഒരു വെറൈറ്റിക്കു വില്ലത്തി.. ഈ കോഴി അപ്പുറത്തെ വീട്ടിലെ പൂവനുമായിട്ടു ലൈൻ. അങ്ങിനെയാണ് മുട്ട ഇടുന്നതു. അപ്പുറത്തെ വീട്ടിലെ ആ   പെണ്ണുംപിള്ള അറിഞ്ഞു ഇവന്റെ  കോഴി ആദ്യ മുട്ട ഇട്ട കാര്യം...അവര് മുട്ടയിൽ പങ്കു ചോദിച്ചു ഇവൻ കൊടുത്തില്ല, ആ വാശിയിൽ മുട്ട നശിപ്പിക്കാൻ അവർ ശ്രമിക്കുന്നു...
ഇവന് വെള്ളമടിക്കുമ്പോൾ സൈഡ് ഡിഷ് ആയിട്ട് ബുൾസെ തിന്നുന്ന സ്വഭാവമുണ്ട് ഒരു ദിവസം കടയിൽ നിന്ന് ഫുള്ളും, ബുൾസെക്ക് രണ്ടു മുട്ടയും വാങ്ങി ഇവൻ വരുന്നത് ആ പെണ്ണുമ്പിള്ള കാണും...ഇത് തന്നെ പറ്റിയ സമയം എന്ന് അവർക്കു തോന്നി..അവരുടെ പഴയ ലൈൻ ആണ് ലൈൻമാൻ ഗോപിയണ്ണൻ..ഗോപിയണ്ണനെ വിളിച്ചു അവര് സങ്കടം പറയും.. അണ്ണാ ഒരു അഞ്ചു മിനിറ്റ് ഞങ്ങളുടെ ഏരിയ ഫ്യൂസ് ഒന്ന് ഊരിത്തരണം..
ഇവൻ അടുപ്പത്ത് കല്ല് എടുത്ത് വയ്ക്കുന്ന നേരത്ത് കറന്റ് പോകും. അപ്പോൾ ബുൾസെ  അടിയ്ക്കാൻ വാങ്ങിയ മുട്ട അവിടെ വച്ചിട്ട് അവൻ മെഴുകുതിരി എടുക്കാൻ പോകും..ആ സമയത്ത് അവര് അകത്ത് കയറി. അവന്റെ കോഴി ഇട്ട മുട്ട തപ്പി എടുത്ത് ബുൾസെ മുട്ടയ്ക്ക് പകരം വയ്ക്കും.. ഇവൻ ഒന്നും അറിയാതെ വന്നു ആ മുട്ട പൊട്ടിച്ചു കല്ലിൽ ഒഴിക്കും..ഈ ഭാഗമൊക്കെ നല്ല ത്രില്ലിംഗ് മ്യൂസിക് കൊടുത്തു അടിപൊളി ആക്കണം കേട്ടോ സാറേ..
ഓ അതൊക്കെ ഞാൻ ഏറ്റു....എന്നിട്ട്
രാവിലെ ബോധം തെളിഞ്ഞു അവൻ നോക്കുമ്പോളാണ് അവൻ മനസിലാവുന്നത് ഇന്നലെ കഴിച്ചത് തന്റെ പ്രിയപ്പെട്ട കോഴിയുടെ ആദ്യ മുട്ട ആയിരുന്നെന്ന്..ഹോ, ഒടുക്കത്തെ സെന്റിയാണ് ആ സീൻ. അവൻ കരഞ്ഞു നിലവിളിച്ചു ആകെ ബഹളം....
ഹോ, എടേ, ക്ലൈമാക്സ് വല്ലതും ഉണ്ടോ...
അഹ്, ക്ലൈമാക്സ് ഇവൻ അപ്പുറത്തെ വീട്ടിലെ അക്കനോട് പ്രതികാരം ചെയ്യും.. ഈ കോഴിയെ കൊന്നു അതിന്റെ പൂടയും വേസ്റ്റും എല്ലാം കൂടെ അപ്പുറത്തെ ചേച്ചിടെ വീട്ടിലേക്കു ഏറിയും.. എന്നിട്ടു ഈ കോഴിയെ ഫ്രൈ ചെയ്തു ഒരു ഫുൾ വാങ്ങിച്ചു വച്ചടിക്കും..അപ്പോൾ ഒരു അടിപൊളി ഡയലോഗ് ഉണ്ട് കരഞ്ഞുകൊണ്ട്...ഇല്ലാ ഇനി നിന്റെ ഒരു മുട്ട പോലും ഈ ഭൂമിയിൽ പൊട്ടാൻ ഞാൻ സമ്മതിക്കില്ല. എന്ന് പറഞ്ഞു ഒറ്റ കരച്ചിലാണ് അപ്പോൾ എൻഡ്....
ഹോ, അപാരം..നിന്റെ അച്ഛന് എന്താ പണി....
അച്ഛന് പ്രേത്യേകിച്ചു പണിയൊന്നും ഇല്ല സാർ...
ഹമ് വെറുതെയല്ല..പണിയില്ലാത്തവരുടെ സൃഷ്ടികൾ പലതും പാഴായി പോകാറുണ്ട്...
(വായിച്ചിട്ട് എന്നേം ഈ കൂട്ടത്തിൽ പെടുത്തരുത് ബ്ലീസ്‌ അച്ഛന് ഇപ്പോഴും പണിയുണ്ട്)
Posted by Sajeed Noohkhan at 23:26 No comments:
കഷ്ടം...ഗോവിന്ദ ചാമി സൗമ്യയെ കൊല ചെയ്തു എന്നതിന് എന്താണ് തെളിവെന്ന് സുപ്രീം കോടതി..സൗമ്യ മാന ഭംഗത്തിനു ഇരയായി എന്നത് മാത്രമേ കോടതിക്ക് ബോധ്യപ്പെട്ടുള്ളൂ..മാന ഭംഗം കഴിഞ്ഞു സൗമ്യ ചാടിയതാണോ അതോ ഗോവിന്ദ ചാമി തള്ളിയിട്ടതാണോ എന്ന് കോടതിക്ക് ബോധ്യമായില്ലത്രേ..അപ്പോൾ ഇതേ നിയമ വശങ്ങൾ തന്നെ അറിയുന്ന കീഴ്‌ക്കോടതികൾ വധ ശിക്ഷ വിധിച്ചത് എന്ത് അടിസ്ഥാനത്തിലാണ്...
നീതിപീഠമേ, സുപ്രീം കോടതി വരെ വന്നു അപ്പീൽ ചെയ്യാൻ കഴിവുള്ളവന് എന്തും ചെയ്യാമെന്നാവുമ്പോൾ നീതി നിഷേധിക്കപ്പെടുന്ന ഒരു കൂട്ടം സാധാരണക്കാരുണ്ട്..പല കേസുകളിലും മാനുഷിക പരിഗണനയും, നീതിയുമൊക്കെ ഉറപ്പാക്കുന്ന നീതി പീഠം ഇത്തരം കേസുകളിൽ ആ കുട്ടിയുടെ മാതാപിതാക്കളുടെ മാനസിക അവസ്ഥയയെയും മാനുഷിക പരിഗണനയോടെ കാണണം എന്നപേക്ഷിക്കുന്നു...ഇനി അവൻ തള്ളി ഇട്ടതായാലും, ആ കുട്ടി ചാടിയതു ആയാലും പൊതു ജനങ്ങൾ യാത്ര ചെയ്യുന്ന ട്രെയിനിൽ ഇത്രയും ആളുകൾക്കിടയിൽ ഒരു പെൺകുട്ടിയെ മാനഭംഗം ചെയ്യാൻ മനസ് വന്ന ഒരുത്തനെ നിയമത്തിലെ പഴുതും ആനുകൂല്യവും നൽകി പുറത്തയക്കാൻ എന്തിനാണ് ശ്രമിക്കുന്നത്..ഒരു ട്രെയിനിൽ ഇങ്ങിനെ എങ്കിൽ ഇവന്റെയൊക്കെ മുന്നിൽ ഏതെങ്കിലും സാഹചര്യത്തിൽ ഒറ്റയ്ക്ക് ഒരു പെൺകുട്ടി പെട്ട് പോയാൽ എന്താവും അവസ്ഥ എന്നെങ്കിലും ചിന്തിച്ചു ആ വധ ശിക്ഷ നടപ്പാക്കിക്കൂടെ..
ഒരു സാധാരണ പൗരൻ എന്ന നിലയിൽ ഈ ചോദ്യം ശരിക്കും വേദനിപ്പിക്കുന്നു നീതി പീഠമേ..മാറേണ്ടിയിരിക്കുന്നു...നീതി പീഠങ്ങളോട് സാധാരണക്കാരൻ കൂടുതൽ അടുത്ത് വരാൻ തക്ക വണ്ണം നീതി പീഠങ്ങൾ മാറേണ്ടിയിരിക്കുന്നു..
Posted by Sajeed Noohkhan at 23:25 No comments:
Tuesday, 6 September 2016
ഭാര്യ: ചേട്ടാ ഞാൻ ഗർഭിണിയാണ്.....
ഭർത്താവ് : ങേ, ആണോ, സന്തോഷമായി മോളെ..
നീ നിന്റെ വീട്ടുകാരോട് വിളിച്ചു പറഞ്ഞോ...
ഭാര്യ: ഇല്ല പറഞ്ഞില്ല, എനിക്ക് പേടിയാ പറഞ്ഞാൽ അവർ തല്ലും..
ഭർത്താവ്: ങേ തല്ലുമെന്നോ, എന്തിനു പേടിക്കുന്നു....
ഭാര്യ : കോളേജിൽ പഠിക്കുമ്പോൾ ഒരിക്കൽ ഇത് പോലെ
ഗർഭിണിയാണെന്ന് പറഞ്ഞതിന് കുറെ തല്ലിയിട്ടുണ്ട് എന്നെ..
ഗുണപാഠം: അലുവ എത്ര രുചികരമായാലും അതിൽ
സോപ്പ് പൊടി വീണാൽ..എല്ലാം തീർന്നു..
Posted by Sajeed Noohkhan at 22:01 No comments:
ദൈവം രാവിലെ എഴുന്നേറ്റു അസിസ്റ്റന്റിനെ വിളിച്ചു..
എടൊ, അസ്സിസ്റ്റന്റെ താൻ കാണുന്നുണ്ടോ ആ നീല ഷർട്ട് ഇട്ടവനെ.
ഉവ്വ് പ്രഭോ...എന്താ അയാളുടെ പ്രശ്നം..
അവിടെ ഒരു യാചകൻ വിശന്നിട്ടു അവനോട് കൈ നീട്ടിയപ്പോൾ അവൻ പറയുകയാണ് നല്ല ആരോഗ്യം ഉണ്ടല്ലോ പോയി പണി എടുത്ത് ജീവിച്ചു കൂടെയെന്ന്...
എടോ അസിസ്റ്റന്റ് ഇതാ തനിക്കു കാര്യങ്ങൾ അറിയില്ല എന്ന് പറയുന്നത്.. ആരോഗ്യമുണ്ടായിട്ടും ജോലി ചെയ്യാതെ യാചിക്കുന്ന അവനും ഇവനും എനിക്ക് ഒന്ന് പോലെയാണ്.നോക്ക് അവൻ എന്താ ചെയ്യുന്നത് കാണിക്ക വഞ്ചിയിൽ പത്ത് രൂപ ഇട്ടിട്ടു അവൻ എന്നോട് യാചിക്കുന്നു., പരീക്ഷ പാസ് ആവണം, പ്രൊമോഷൻ കിട്ടണം, ഭാര്യക്ക് സുഖ പ്രവാസം വേണം.. അങ്ങിനെ പത്ത് രൂപയിൽ ഇത്രയും കാര്യങ്ങൾ സാധിക്കണം...ശരിക്കും ഇത്രയും ആരോഗ്യമുണ്ടായിട്ടും എന്നോട് യാചിക്കുന്ന ഇവനല്ലേ ശരിക്കുമുള്ള യാചകൻ.
അതിപ്പോൾ കാലാകാലമായി അങ്ങിനെയല്ല പ്രഭോ?
എടോ ഇവർക്ക് സമ്പത്ത് കൊടുക്കുന്നത് ഞാനല്ലേ അത് പിന്നേം എന്റെ പേര് പറഞ്ഞു കാണിക്കപ്പെട്ടിയിൽ കൊണ്ടിടുമ്പോൾ ശരിക്കും ഇവന്മാര് എന്നെ തെണ്ടിയാക്കുന്നതല്ലേ..ആ പൈസ വച്ച് ആർക്കെങ്കിലും ഒരു നല്ലതു ചെയ്തു കൂടെ., നന്നാവില്ലടോ നന്നാവില്ല...ദൈവത്തെ കാണാൻ വരേണ്ടത്  സമ്പത്തിനു വേണ്ടിയല്ല സമാധാനത്തിനു വേണ്ടിയാണ്, അദ്വാനിക്കണം അല്ലാതെ വെറുതെ ഒക്കെ എന്റെ തലേൽ കൊണ്ടിട്ടു പത്ത് രൂപയും തന്നാൽ ഞാൻ എടുത്ത് കൊടുക്കുമെന്ന ഇവന്റെയൊക്കെ വിചാരം...
പ്രഭോ, ദേണ്ടെ ഒരുത്തൻ എനിക്ക് നരകം തരണേ ദൈവമെന്ന് പ്രാർത്ഥിക്കുന്നു...
ങേ, നരകം വേണമെന്നോ..ഒന്നുകൂടി നോക്കി ഉറപ്പു വരുത്തെടോ ചിലപ്പോൾ വല്ല ട്രോള് കാരനുമായിരിക്കും...
അല്ല ശരിക്കും, നരകം വേണമെന്നാണ്‌ പറയുന്നത്..ഞാൻ തഞ്ചത്തിൽ പോയി കാര്യം അന്വേഷിച്ച് വരാം...
അസിസ്റ്റന്റ് വേഷം മാറി ഭൂമിയിലെത്തി..നരകം വേണമെന്ന് പ്രാർത്ഥിച്ചവന്റെ മുന്നിലെത്തി...
അല്ല ഭായ്, ഈ ജനങ്ങൾ മൊത്തം സ്വർഗം വേണമെന്ന് കരയുമ്പോൾ ഇയാള് മാത്രം എന്താ നരകം വേണമെന്ന് പറയുന്നേ...
ഓ, അത് വല്യ കാര്യമൊന്നുമല്ല, ദൈവത്തെ കാക്കാനും, സംരക്ഷിക്കാനും വേണ്ടിയല്ലേ  വാളും തോക്കുമൊക്കെ ആയിട്ട് കുറെ പേർ ഇറങ്ങിയിട്ടുള്ളത് അങ്ങിനെ ചെയ്യുമ്പോൾ അവർക്കു സ്വർഗം കിട്ടുമെന്നല്ലേ അവർ പറയുന്നത്.. പറയാൻ പറ്റില്ല ദൈവം നോക്കുമ്പോൾ ദൈവത്തിനു വേണ്ടി വെട്ടാനും കൊല്ലാനും ഇറങ്ങിയ കുറേപേർ അതിന്റെ നന്ദി കാണിക്കാൻ ദൈവം ഇവർക്ക് സ്വർഗ്ഗ ലോകം കൊടുക്കും. അവന്മാര് കത്തിയും തോക്കുമൊക്കെ ആയിട്ട് കിടക്കുന്ന ആ സ്വർഗത്തിൽ വന്നു കിടന്നു ഉള്ള സമാധാനം കളയുന്നതിലും നല്ലതല്ലേ നരകത്തിൽ കിടക്കുന്നതു...
Posted by Sajeed Noohkhan at 00:02 No comments:
Sunday, 4 September 2016
ഒരു അവധിക്കാലത്ത് ഭാര്യ ചോദിച്ചു എന്നോടൊപ്പം അല്ലാതെ മറ്റാരുടെ കൂടെ എങ്കിലും നിങ്ങൾ കിടക്കാറുണ്ടോ..ഉണ്ടെന്നു മറുപടി പറഞ്ഞതും വല്ലാത്ത ഒരു ശ്വാസം മുട്ടൽ ഷോക്ക് മാറിയപ്പോൾ മനസിലായി തലയണ മുഖത്ത് അമർത്തി പിടിച്ചിരുന്നതാണ്.. എടി ഞാൻ കളി പറഞ്ഞതാണ്.ഞാൻ ഉദ്ദേശിച്ചത് അങ്ങ് ഗൾഫിൽ മൂട്ടകളുടെ കൂടെ കിടക്കുന്ന കാര്യമാണ്..അല്ലെങ്കിലും ആദ്യം ആക്ഷൻ പിന്നെ ഡയലോഗ് പറയുന്ന ഭാര്യമാരോട് ഒരിക്കലും ഭർത്താക്കന്മാർ കയ്യെത്തുന്ന ദൂരത്ത് നിന്നും ഇത്തരം കളികൾ പറയരുത്. അത് പോട്ടെ പറഞ്ഞു വന്നത് മൂട്ടയെക്കുറിച്ചാണ്..ഒറ്റ തേപ്പിനു ജീവൻ പോകുന്നതാണ് ഈ സാധനം പക്ഷെ മൂട്ട കടി ഏൽക്കാത്ത പ്രവാസി വളരെ വിരളമാണ്...ആകാശത്ത് നക്ഷത്രങ്ങൾ പരന്നു കിടക്കുന്ന പോലെ അവർ ഇവിടെ കിടപ്പുണ്ട്..വലിയവൻ, ചെറിയവൻ, കറുത്തവൻ, വെളുത്തവൻ, പണക്കാരൻ, പാവപ്പെട്ടവൻ, മതം, രാഷ്ട്രീയം, രാജ്യം, സംസ്ഥാനം  ഇങ്ങിനെയുള്ള വേർതിരിവുകൾ ഇല്ലെന്നു  പ്രവാസി പഠിക്കുന്നത് മൂട്ടകളിൽ നിന്നാണ്..അവർ തരം കിട്ടിയാൽ ആരുടെ കൂടെയും കൂടും..
പ്രവാസ ലോകത്തു ആകെ രണ്ടു തരം തിരിവേ ഉള്ളൂ. മൂട്ടയുള്ള മുറിക്കാരൻ, മൂട്ടയില്ലാത്ത മുറിക്കാരൻ. ഈ രണ്ടു മുറിക്കാരും ഭയങ്കര സൗഹൃദത്തിൽ ആയിരുന്നാലും മൂട്ടയില്ലാത്ത മുറിയിൽ നിന്നും മൂട്ടയുള്ള മുറിയിലേക്കൊരു സന്ദർശനം നടത്താൻ ഒരുവൻ മടിക്കും, ഇനി അവിടെ നിന്ന് ഒരുത്തൻ ഇങ്ങോട്ടു വരുന്നു എന്ന് പറഞ്ഞാൽ..അളിയാ വരുന്നതൊക്കെ കൊള്ളാം ഷർട്ടും, പാന്റുമൊക്കെ നല്ലപോലെ കുടഞ്ഞു മൂട്ടയൊന്നും കൂടെ കൊണ്ട് വരുന്നില്ല എന്ന് ഉറപ്പിച്ചു വരണേ എന്ന്. ഇത് കേൾക്കുമ്പോ മറ്റവന്റെ മാനസിക അവസ്ഥ ഒന്ന് ആലോചിക്കണം..ഇനിയിപ്പോൾ അവൻ അതൊക്കെ ശ്രദ്ധിച്ചു വന്നു പോയി..ഒരു രണ്ടു ദിവസം കഴിഞ്ഞു മൂട്ടയില്ലാത്ത മുറിയിൽ ഒരു മൂട്ടയുടെ പദവിന്യാസം കണ്ടാൽ അപ്പോൾ പറയും തെണ്ടി അവൻ കൊണ്ട് വന്നതായിരിക്കും...
എന്ത് പറഞ്ഞാലും വിരഹവും, വിഷമവും കൂടുതൽ ഉള്ള പ്രവാസിക്ക് മൂട്ട ഒരു അനുഗ്രഹമാണ്..ചിന്തിച്ചു കുഴഞ്ഞു മറിഞ്ഞു വിങ്ങി കിടക്കുന്ന നേരത്തു ഒറ്റകടി അതോടെ അത്രേം നേരം വിങ്ങിയിരുന്ന മനസ് അതിന്റെ ശ്രദ്ധ മാറ്റി മൂട്ട കടിയിലും, അത് ചൊറിയുന്നതിനുമായി മാറും..ഇതിനു മരുന്നൊന്നും ഇല്ലെന്നു ഒരു ചോദ്യം വരും..ഉണ്ടായിരുന്നു നല്ല സാധനങ്ങൾ പക്ഷെ വിഷമം കൂടുമ്പോൾ മുട്ടയ്ക്ക് പകരം പ്രവാസികൾ പലരും കുടിച്ചു തട്ടി പോകാൻ തുടങ്ങിയപ്പോൾ നിയമങ്ങൾ കർശനമായി..ഇപ്പോൾ നിയമപരമായി കിട്ടുന്ന മരുന്നുകൾ ഉപയോഗിച്ചാൽ അന്ന് മൂട്ടകൾക്കു ഹാപ്പി ആണ് കാരണം മരുന്നിന്റെ മണത്തിൽ ഫിറ്റ് ആയി കിടക്കാം..അതിനി നമ്മൾ അടിച്ചില്ലെങ്കിലും അവര് കടിച്ചു ഓർമിപ്പിക്കും ഡേയ് മരുന്ന് അടിക്കെടാ ഒന്ന് ഫിറ്റ് ആയിട്ട് കുറെ നാളായല്ലോന്ന്.
ഇനിയിപ്പോൾ മരുന്ന് അടിച്ചു പൂർണമായും മൂട്ട പോയാലും. പ്രണയം ബ്രേക്ക് ആയ കുറച്ചു ദിവസങ്ങളിൽ കാമുകീ കാമുകന്മാർക്ക് ഫോൺ റിങ് ചെയ്യുമ്പോൾ ഇത് അവനായിരിക്കുമോ  അല്ലെങ്കിൽ അവളായിരിക്കുമോ എന്നൊരു ചിന്തയുണ്ട് അത് പോലെ തന്നെയാണ്  മൂട്ട പൂർണമായി പോയാലും എവിടെങ്കിലും ഒരു ചൊറിച്ചിൽ തോന്നിയാൽ അത് മൂട്ട കടിച്ചതാണോ എന്നൊരു ഫീൽ ഉണ്ടാവും..പ്രവാസിയുടെ ചോര ഊറ്റി കുടിച്ചു ജീവിക്കുന്ന  രണ്ടു പേർ  മൂട്ടയും,  അവന്റെ ബന്ധുക്കളുമാണെന്ന് പൊതുവെ പറയാറുണ്ട്..അതിനോട് യോജിപ്പില്ല മൂട്ടയാണ് കുറച്ചു കൂടി ഉത്തമൻ. അവനു ആവശ്യത്തിന് കുടിക്കും, വയറു നിറഞ്ഞാൽ പിന്നെ ശല്യമില്ല, ബന്ധുക്കളോട് ആ പണി നടക്കില്ല..ആവശ്യത്തിന് എടുക്കും, പറ്റിയാൽ അടുത്ത ആവശ്യം അപ്പോൾ തന്നെ അറിയിക്കും..അല്ലെങ്കിൽ വെറുതെ കിട്ടുന്നതല്ലേ ഇത് കൂടെ എടുത്തേക്കാം എന്ന് കരുതും. അപ്പോൾ മൂട്ടയല്ലേ കുറച്ചു കൂടെ നല്ലവൻ.
Posted by Sajeed Noohkhan at 23:21 No comments:
Friday, 2 September 2016
Posted by Sajeed Noohkhan at 12:12 No comments:
Thursday, 1 September 2016
കുയിൽ മുട്ടകൾ വിരിയിച്ചു കൊടുക്കപ്പെടും
ഇവിടെ കുയിൽ മുട്ടകൾ വിരിയിച്ചു കൊടുക്കപ്പെടും....
ബോർഡ് കണ്ടു കുയിലമ്മ ഞെട്ടി. അകത്ത് കയറിയപ്പോൾ ടേബിൾ ഇട്ടു കാക്കമ്മ ഇരിപ്പുണ്ട്..
മിസ്സിസ്.കാക്കമ്മ, ഇത് വളരെ അക്രമമാണ്. കാലങ്ങളായി ഞങ്ങളുടെ അവകാശമാണ് നിങ്ങളുടെ കൂട്ടിൽ മുട്ടയിടുക എന്നത്. അതിനെ ഇങ്ങിനെ വ്യാപാരമാക്കരുത്..
മിസ്സിസ് കുയിലമ്മ ക്ഷോഭിക്കേണ്ട. പഴയ കാലമൊന്നുമല്ല ഇപ്പോൾ. എല്ലാ മരങ്ങളും വെട്ടി ഒതുക്കി അത് കൊണ്ട് കൂടു കൂട്ടാൻ ഒരു സ്ഥലം കിട്ടുക എന്നത് എത്ര ബുദ്ധിമുട്ടാണ് എന്ന് നിങ്ങൾക്ക് അറിയാം..ഇനിയിപ്പോൾ സ്ഥലം കിട്ടിയാലും കൂടുണ്ടാക്കാനുള്ള മെറ്റീരിയൽസ് കിട്ടുക വളരെ ബുദ്ധിമുട്ടാണ്. ആമസോൺ കാടുകളിൽ നിന്നും ചുള്ളിയും, ചകിരിയുമൊക്കെ ഒടുക്കത്തെ വില കൊടുത്തു ഇമ്പോർട് ചെയ്യുകയാണ് ഇത്രയൊക്കെ ബുദ്ധിമുട്ടിയും ചിലവഴിച്ചും ചെയ്തിട്ട് നിങ്ങള് തോന്നുമ്പോൾ വന്നു മുട്ടയിട്ടു പോകുന്നത് എങ്ങിനെ അനുവദിക്കാനാവും. ഒന്നുകിൽ കാശ് തരിക അല്ലെങ്കിൽ സ്വന്തമായി കൂടുണ്ടാക്കി ഇടുക....
എന്നാൽ കാശ് പറയു, ഞാൻ തരാം എന്റെ മുട്ട കൂടെ സൂക്ഷിക്കു....
സോറി, കുയിലമ്മ, ഇത് മൾട്ടി സ്പെഷ്യലിറ്റി ഹീറ്റ് അടി കേന്ദ്രമാണ്..നേരത്തെ തന്നെ റിസേർവ് ചെയ്യണം. നല്ല വാടകയും ഉണ്ടാവും...
ഓഹോ, അതെന്താ അത്രയും വലിയ വാടക...
നേരത്തെ പറഞ്ഞത് പോലെ ആമസോൺ കാടുകളിൽ നിന്നും ഇറക്കിയ ചുള്ളികൾ കൊണ്ടാണ് കൂടു പണിതിരിക്കുന്നത് എത്ര വലിയ മഴ വന്നാലും കാറ്റ് വന്നാലും കൂടു തകരില്ല..പിന്നെ മുട്ടകൾ ഉരുണ്ടു താഴേക്കു പോകാതിരിക്കാനായി രാജസ്ഥാനിൽ നിന്നും ഇറക്കുമതി ചെയ്ത മാർബിൾ അതിന്റെ വശങ്ങളിൽ വയ്ക്കും..പിന്നെ വൃത്തിക്കു വേണ്ടി ഒരല്പം കാഷ്ടം വീണാൽ അപ്പപ്പോൾ തുടയ്ക്കാൻ ബംഗാളി കാക്കകളുണ്ട്. പിന്നെ വളരെ വൃത്തിയുള്ള സ്ഥലങ്ങളിൽ നിന്നുള്ള കാക്കകൾ ഇവിടെ ഹീറ്റ് ഡൊണെറ്റഴ്‌സ് ആയിട്ട് വരാറുണ്ട്. അത് കൊണ്ട് 24 മണിക്കൂറും മുട്ടകൾക്കു ചൂട് കിട്ടും..
ഹും, എന്നാലും വാടക ഇച്ചിരി കൂടിപ്പോയി..ഞാൻ പിന്നെ ബുക്ക് ചെയ്യാം..
നിർബന്ധിക്കുന്നില്ല. ഇപ്പോൾ തന്നെ ഇവിടെ ഫുള്ളാണ്..പരസ്യങ്ങൾ പോലും ഞങ്ങൾ നിർത്തി വച്ചിരിക്കുന്നു....കേട്ടിട്ടില്ലേ ഞങ്ങളുടെ പരസ്യം " ഞങ്ങളുടെ ഓരോ തൂവലും നിങ്ങളുടെ മുട്ടകൾക്ക് മേലെ" ആ വാചകം ഇപ്പോൾ ഹിറ്റല്ലേ...
കുയിലമ്മ ടെൻഷനിൽ പുറത്ത് പോയി..ഇവളുടെ അഹങ്കാരം കുറയ്ക്കണം..പഴയപോലെ എങ്ങിനെയെങ്കിലും ഒളിച്ചു ചെന്ന് ഒരു മുട്ട ഇടണം. ചിന്തിച്ചത് പോലെ തന്നെ കുയിലമ്മ മുട്ടയിടുകയും ചെയ്തു..പക്ഷെ പത്ത് മിനിറ്റ് കഴിഞ്ഞതും കള്ളത്തരമായി കാക്ക കൂട്ടിൽ മുട്ടയിട്ട കുയിലമ്മയെ കാക്ക പോലീസ് അറസ്റ്റ് ചെയ്തു.. എങ്ങിനെ?????സ്ക്രോൾ ചെയ്തു നോക്കുക...
ചിന്തിക്കൂ ഇത്രേം സൗകര്യങ്ങൾ ഉള്ളിടത്ത് ഒരു സി.സി. ടി.വി. ഇല്ലാതിരിക്കുമോ...
വായിച്ചിട്ടു തല്ലണ്ട, ഒന്ന് വിരട്ടിയാൽ നന്നായിക്കൊള്ളണമെന്നില്ല....
Posted by Sajeed Noohkhan at 00:40 No comments:
Newer Posts Older Posts Home
Subscribe to: Posts (Atom)
View my complete profile
അറബിയും, സദ്യയും, പിന്നെ ഞാനും..
കുയിൽ മുട്ടകൾ വിരിയിച്ചു കൊടുക്കപ്പെടും
Feedjit Live Blog Stats
Feedjit Live Blog Stats
Ethereal template. Powered by Blogger.